༄༅། །འཇམ་དཔལ་གནས་ཆེན་གྱི་གསོལ་འདེབས་འཇམ་མགོན་
བྱིན་རླབས་ཆུ་འཛིན་གཡོ་བའི་
སྦྲང་ཆར་བཞུགས་སོ། །
།ན་མོ་གུ་རུ་མཉྫུ་གྷོ་ཥཱ་ཡ། གྲངས་མེད་ཞིང་ཁམས་བཀོད་པ་ཡོངས་
མཛེས་པར། །གསང་བ་བླ་མེད་མཆོག་གི་མཛད་བཟང་ནི། །བཅུ་གཉིས་རྣམ་
པར་རོལ་བས་ཡོངས་བཞུགས་པའི། །ཕྱོགས་བཅུའི་སངས་རྒྱས་རྣམས་ལ་གསོལ་
བ་འདེབས། །རྒྱལ་སྲས་རྒྱ་མཚོའི་རྒྱུ་སྐར་ཕྲེང་བའི་དབུས། །སྨྲ་བ་ཟླ་མེད་བསིལ་
ཟེར་དཀྱིལ་འཁོར་ཆེ། །བློ་གྲོས་མཆོག་གི་སྣང་བ་སྩོལ་མཛད་པའི། །མགོན་
པོ་འཇམ་པའི་དབྱངས་ལ་གསོལ་བ་འདེབས། །ཀུན་ཏུ་བཟང་པོ་ཕྱག་རྡོར་
སྤྱན་རས་གཟིགས། །དྲི་མ་མེད་གྲགས་རྒྱལ་སྲས་མཐུ་ཆེན་ཐོབ། །གཞོན་ནུ་
ནོར་བཟང་ལ་སོགས་སེམས་དཔའ་ཆེ། །དཔག་མེད་འཁོར་གྱིས་བསྐོར་ལ་
གསོལ་བ་འདེབས། །རྒྱང་གྲགས་ལྔ་བརྒྱའི་ཁོ་ར་ཁོར་ཡུག་ཏུ། །བསམ་གྱིས་
མི་ཁྱབ་དཔག་མེད་རྫུ་འཕྲུལ་གྱི། །བཀོད་པ་འབྱམས་ཀླས་ཉེ་བར་སྟོན་མཛད་
པའི། །གནས་ཀྱི་ངོ་མཚར་ཀུན་ལ་གསོལ་བ་འདེབས། །སྐུ་ཐུགས་གསུང་དང་
ཡོན་ཏན་འཕྲིན་ལས་ཀྱི། །ངོ་བོ་ལྷུན་སྟུག་ཆེན་པོ་རྩེ་མོ་ལྔའི། །རྣམ་པར་ཤར་
བའི་གནས་མཆོག་ལྷ་ཀླུ་མིའི། །མཆོད་གནས་གཅིག་པུར་གྱུར་ལ་གསོལ་བ་
འདེབས། །དབུས་ཀྱི་ལྷུན་པོ་རྒྱང་གྲགས་སོ་དགུ་པ། །མཚར་སྡུག་རྣམ་པར་
བཀྲ་བའི་སྤོ་ཞེས་གསོལ། །གནས་ཀྱི་ལྟེ་བ་ནོར་བུ་ཆེན་པོ་ཡི། །མཆོད་རྟེན་གཟི་
བརྗིད་ཅན་ལ་གསོལ་བ་འདེབས། །བྱ་རྒོད་ཕུང་རི་བདུད་རྩིའི་ཆུ་ཀླུང་ཅན། །མེ་
་
342

བསྟོད་ཚོགས་ཀྱི་རིམ་པ་རྒྱ་མཚོའི་དབྱངས་ཀྱི་བཻཌཱུརྱ་རྒྱུད་མངས་ཞེས་བྱ་བ།
ཏོག་ཚལ་དང་ཤེས་རབ་བློ་འཕེལ་ཆུ། །དབུ་སྐྲའི་མཆོད་རྟེན་དྲང་སྲོང་མེ་ཏོག་
རི། །རྒྱ་གར་ཕུག་པ་རྣམས་ལ་གསོལ་བ་འདེབས། །ཁྲོན་པའི་གཤོང་བ་ཀ་ལ་
པིངྒའི་ལུང་། །རྒྱ་ཤུག་ཚལ་དང་ལིང་གུང་འབྲུག་དགུའི་སྒང༌། །སྨྱུག་ཚལ་སྐུ་
གཟུགས་དྭངས་བསིལ་ལུང་པ་དང་། །སྨྱུག་ཚལ་རིང་བསྲེལ་མཆོད་རྟེན་ལ་ཕྱག་
འཚལ། །དྭངས་བསིལ་རྡོ་དང་དྭངས་བསིལ་ཁྲོན་པ་དང་། །དགྲ་བཅོམ་ཕུག་
དང་དྭངས་བསིལ་ཟམ་པ་དང་། །ལོ་ཁྲིའི་འཁྱགས་རོམ་བསིལ་རིའི་རྡོ་དང་
ནི། །པད་དཀར་རྫིང་བུ་རྣམས་ལ་ཕྱག་འཚལ་ལོ། །འཕགས་པའི་ཁྲུས་རྫིང་
ཀ་ལནྟ་ཀའི་སྦུག །མེ་ཏོག་མཆོག་གི་རྫིང་བུ་རིང་བསྲེལ་ཀྱི། །མཆོད་རྟེན་འོད་
ཟེར་སྩོལ་བའི་མཆོད་རྟེན་དང༌། །སེངྒེ་འཕྱོ་བའི་ཁྱིམ་ལ་ཕྱག་འཚལ་ལོ། །དེ་
ལྟར་དབུས་རི་སེངྒེ་འགྱིང་འདྲ་བར། །འཇམ་པའི་དབྱངས་ཀྱི་སྐུ་དང་གསུང་གི་
ནི། །མཛད་པ་ངོ་མཚར་བསྟན་པའི་བྱིན་རླབས་ཀྱི། །གནས་ཆེན་ཉེར་བརྒྱད་
བཞུགས་ལ་ཕྱག་འཚལ་ལོ། །ཤར་རི་མཐོ་ཚད་རྒྱང་གྲགས་སོ་བརྒྱད་པ། །རྒྱ་
མཚོ་མཐོང་བའི་སྤོ་ཞེས་མཚན་དུ་གསོལ། །ཚགས་ཞྭའི་མཆོད་རྟེན་སྲེད་མེད་
བུ་ཡི་ཕུག །སྤྱན་རས་གཟིགས་ཀྱི་བཞུགས་ཁྲི་ལ་ཕྱག་འཚལ། །འབྲས་བུའི་ཚལ་
དང་སྡོང་པོ་བཀོད་པའི་སྦུག །ལྷ་ཡི་མཁར་དང་རྒྱལ་པོ་ལྔ་ཡི་མཁར། །ཚོགས་
ཆེན་སྦུག་དང་མེ་ཏོག་མཆོག་གི་ཚལ། །སྤྲུལ་པའི་བདུད་རྩིའི་ཆུ་ཚན་ལ་ཕྱག་
འཚལ། །སྔོན་གྱི་སྒང་ལམ་རྟ་ཡིས་བྲུས་པའི་ཆུ། །འབྲུག་མཚོའི་སྒང་དང་སྤྱན་
རས་གཟིགས་ཀྱི་ཕུག །ཡོན་ཏན་མཛོད་དང་ལྕགས་ཀྱི་ཚང་ཞེས་དང༌། །ཀུ་སཱ་ལུ་
ཡི་དབེན་གནས་ལ་ཕྱག་འཚལ། །སྤྲུལ་པའི་སྨིག་ཚལ་དང་ནི་མུ་མིན་རི། །ཞལ་
གཟིགས་བ་གམ་གཞོན་ནུ་ནོར་བཟང་ཕུག །ཆུ་རྡོལ་རྡོ་དང་རྡོ་སྐུའི་རི་དང་
ནི། །ཟླ་བ་གསལ་བའི་རྫིང་བུ་ལ་ཕྱག་འཚལ། །གཟི་བརྗིད་སྒང་སོགས་ཤར་གྱི་
343

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཀ༽
ལྷུན་པོའི་རི། །གཉིས་འཐུང་དབང་པོ་སྙེམས་པའི་དབྱིབས་འདྲ་བར། །འཇམ་
པའི་དབྱངས་ཀྱིས་བྱིན་གྱིས་བརླབས་པ་ཡི། །གནས་ཆེན་ཉེར་ལྔ་བཞུགས་ལ་ཕྱག་
འཚལ་ལོ། །ལྷོ་རི་མཐོ་ཚད་རྒྱང་གྲགས་སོ་བདུན་པ། །མདོག་བཟང་བཀྲ་བའི་སྤོ་
ཞེས་མཚན་དུ་གསོལ། །ཀུན་བཟང་མཆོད་རྟེན་རྡོ་ཡི་རུས་སྦལ་དང༌། །ཀླུ་རིགས་
དཀར་པོའི་མཚོ་ལ་ཕྱག་འཚལ་ལོ། །རྡོ་མཁར་མདའ་བཙུགས་སྒང་དང་ཚང་ཚིང་
འཁྲིགས། །ཀླུ་ཡི་ཕོ་བྲང་ལྷ་ཡི་གཎྜི་དང༌། །འཕགས་པའི་ཚོགས་སྡིངས་སྔོན་གྱི་
འདམ་བུའི་ཚལ། །གཙུག་ཏོར་རྣམ་རྒྱལ་མཆོད་རྟེན་ལ་ཕྱག་འཚལ། །འདུན་
བཟང་ཕུག་དང་སངས་རྒྱས་བདུན་གྱི་ཕུག །སྤྲུལ་པའི་སྒྲོན་མེ་འབུམ་གྱི་ཕུག་
པ་དང་། །གསེར་གྱི་བ་གམ་གསེར་གྱི་སྡེར་མའི་གཤོང༌། །དུང་གི་མཁར་དང་
སྤྲུལ་གཤོང་ལ་ཕྱག་འཚལ། །པདྨ་དཀར་པོའི་ཕུག་སོགས་ལྷོ་ཡི་རི། །རྟ་མཆོག་
ཉལ་བ་ལྟ་བུའི་དབྱིབས་འདྲ་བར། །འཇམ་པའི་དབྱངས་ཀྱིས་བྱིན་རླབས་སྐུ་སྤྲུལ་
པའི། །གནས་ཆེན་ཉེར་གཅིག་བཞུགས་ལ་ཕྱག་འཚལ་ལོ། །ནུབ་ཀྱི་ལྷུན་པོ་རྒྱང་
གྲགས་སུམ་ཅུ་ལྔ། །ཟླ་བའི་གཙུག་རྒྱན་ཅན་གྱི་སྤོ་ཞེས་གསོལ། །ཡན་ལག་བརྒྱད་
ལྡན་ཆུ་མིག་འཇམ་དཔལ་ཁྲི། །སེངྒེ་ཞབས་རྗེས་ཅན་ལ་ཕྱག་འཚལ་ལོ། །འཇམ་
དཔལ་ལྷུང་བཟེད་བཀྲུས་པའི་རྫིང་བུ་དང༌། །དྲང་སྲོང་འདམ་ཟས་ཅན་དང་
གླང་པོའི་མཆིན། །བསམ་གཏན་སྦུག་དང་ཀླུ་ཕུག་རྡོ་ཡི་སྒོ། །མཐོན་པོའི་སྡིངས་
ཞེས་བྱ་བར་ཕྱག་འཚལ་ལོ། །བྱ་སྒོ་གླང་གི་གཤོང་དང་བདུག་སྤོས་རི། །སེམས་
དཔའི་བྲག་དང་སྤོས་ངད་ལྡན་པའི་རི། །གསོལ་བ་བཏབ་ན་སྣ་ཚོགས་མཐོང་
སྣང་ཆ། །འབྱུང་བའི་ཀླུ་ཡི་ཕུག་པ་ལ་ཕྱག་འཚལ། །དེ་ལྟ་ཆུ་ལྷའི་ཕྱོགས་ཀྱི་
ལྷུན་པོ་ཆེ། །འབྲུག་སྒྲའི་མངལ་འཛིན་གར་སྟབས་བྱེད་འདྲ་བར། །འཇམ་པའི་
དབྱངས་ཀྱི་སྐུ་གསུང་ཐུགས་སྤྲུལ་པའི། །གནས་ཆེན་བཅུ་བདུན་བཞུགས་ལ་ཕྱག་
- 344

བསྟོད་ཚོགས་ཀྱི་རིམ་པ་རྒྱ་མཚོའི་དབྱངས་ཀྱི་བཻཌཱུརྱ་རྒྱུད་མངས་ཞེས་བྱ་བ།
འཚལ་ལོ། །བྱང་རི་མཐོ་ཚད་རྒྱང་གྲགས་བཞི་བཅུ་པ། །སྐར་མའི་གཙུག་ལྡན་
ཅན་གྱི་སྤོ་ཞེས་གསོལ། །བརྟུལ་ཞུགས་སྤྱོད་པའི་མཆོད་རྟེན་གསེར་གྱི་ཁྲོན། །ཀླུ་
བདུད་རྫིང་བུ་རྣམས་ལ་ཕྱག་འཚལ་ལོ། །འཇམ་དཔལ་ཆོས་ཁྲི་སྡིག་ཅན་གསོན་
པོར་དམྱལ། །ལྟུང་བ་ཐར་པའི་གནས་དང་གནས་བརྟན་ཁྲི། །འོ་མའི་རྫིང་
བུ་གཡང་ཊིའི་ཆུ་མིག་དང་། །རྡོ་རྗེ་ཕུག་པ་རྣམས་ལ་ཕྱག་འཚལ་ལོ། །ཀླུ་སྒོ་
མཉེན་ལྡེམ་གཤོང་དང་སྤྲིན་འབྱུང་རྡོ། །གནས་མཐུན་སྤྲིན་གྱི་ཕུག་དང་གསེར་ཕྱེ་
ཅན། །དྲང་སྲོང་བསྟི་གནས་ཁྲུས་རྫིང་རྩེ་མོ་ཆེ། །འཁར་གསིལ་ཆུ་མིག་རྣམས་
ལ་ཕྱག་འཚལ་ལོ། །དབེན་གླིང་དྲང་སྲོང་ལམ་དང་བླུན་པོའི་རི། །ཐོས་པ་འཛིན་
རི་རིན་པོ་ཆེ་ཡི་རི། །རོལ་རྩེད་རི་དང་ཆུ་མགོ་མིག་གསུམ་པ། །སྡོང་པོ་བཀོད་
པའི་ལ་ལ་ཕྱག་འཚལ་ལོ། །དེ་ལྟར་གནོད་སྦྱིན་ཕྱོགས་ཀྱི་ལྷུན་པོ་ཆེ། །མཐོ་ལ་
བརྗིད་ཆགས་ཤང་ཤང་བསྣོལ་བ་འདྲ། །འཇམ་པའི་དབྱངས་ཀྱིས་རོལ་རྩེད་
འབུམ་སྤྲུལ་བའི། །གནས་ཆེན་ཉེར་བདུན་བཞུགས་ལ་ཕྱག་འཚལ་ལོ། །ངོ་མཚར་
བྱིན་རླབས་གཟི་བྱིན་འབར་བ་ཡི། །འཇམ་དཔལ་སྡེ་ཆེན་ལ་སོགས་གཙུག་ལག་
ཁང་། །བརྒྱ་ཕྲག་ཕྱེད་དང་སུམ་བརྒྱ་རྒྱུ་སྐར་ཕྲེང་། །ཇི་བཞིན་ཡོངས་སུ་བསྐོར་
ལ་ཕྱག་འཚལ་ལོ། །དྭངས་ཤིང་དྲི་མེད་གཙང་མའི་ཆུ་རྒྱུན་འབུལ། །སྤོས་དྲི་ཞིམ་
པོ་མེ་ཏོག་སྣ་ཚོགས་པ། །མུན་སེལ་སྣང་བའི་སྒྲོན་མེ་རོ་བརྒྱའི་ཟས། །ཡིད་འོང་
སྙན་པའི་རོལ་མོ་འབུམ་གྱིས་མཆོད། །སྡོམ་གསུམ་བཅས་འགལ་སྡིག་ལྟུང་མ་ལུས་
བཤགས། །རྒྱལ་སྲས་སྤྱོད་པ་རྒྱ་མཚོ་རྗེས་ཡི་རང༌། །འགྲོ་ལ་ཆོས་འཁོར་རྒྱ་ཆེན་
བསྐོར་བར་བསྐུལ། །མུ་མཐའ་ཡས་པའི་བསྐལ་པར་བཞུགས་སུ་གསོལ། །དགེ་
བ་བླ་མེད་བྱང་ཆུབ་མཆོག་གི་རྒྱུར། །ཡོངས་སུ་བསྔོས་ནས་ཚེ་རབས་ཐམས་ཅད་
དུ། །འཆད་རྩོད་རྩོམ་ལ་སྨྲ་བ་ཟླ་མེད་པའི། །འཇམ་པའི་དབྱངས་ཀྱི་བྱིན་རླབས་
345

༄༅། །རྒྱ་མཁར་གྲུབ་ཆེན་པའི་གསུང་འབུམ།
འཇུག་པར་ཤོག། །།ཅེས་འཇམ་དཔལ་གནས་ཆེན་གྱི་གསོལ་འདེབས་འཇམ་མགོན་བྱིན་རླབས་
ཆུ་འཛིན་གཡོ་བའི་སྦྲང་ཆར་ཞེས་བྱ་བ་འདི་ནི། སྔོན་ཆད་རི་བོ་རྩེ་ལྔའི་གནས་ཀྱི་གསོལ་འདེབས་ཤིག་
ཡོད་པ་མ་མཐོང་བར་བརྟེན་འདི་ལྟ་བུའི་ཚིགས་སུ་བཅད་པའི་གསོལ་འདེབས་ཤིག་བྱུང་ན་དགོས་པ་
ཆེ་བར་མཐོང་ནས་རྗེ་བཙུན་ཆེན་པོ་ལྕང་སྐྱ་རོལ་བའི་རྡོ་རྗེས་མཛད་པའི་འདི་ཀའི་དཀར་ཆག་ལ་གཞི་
བྱས་ནས་ཆས་པ་སྐུ་ཕྱོགས་མཁན་མིང་པ་ཡུལ་མདོ་སྨད་ཀྱི་བན་ཆུང་མང་ཐོས་བཙུན་གཟུགས་༧ངག་
དབང་དགེ་འདུན་སངས་རྒྱས་རྒྱ་མཚོས་གནས་ཆེན་དེ་ཉིད་ཀྱི་དགོན་སྡེ་བྱམས་དགེ་བསམ་གཏན་གླིང་དུ་
གཡར་ཁྲལ་ཙམ་དུ་བྲིས་པ་རང་གཞན་ཀུན་གྱི་རྒྱུད་ལ་འཇམ་པའི་དབྱངས་ཀྱི་བྱིན་རླབས་མྱུར་དུ་འཇུག་
པའི་རྒྱུར་གྱུར་ཅིག། །།
346-

བསྟོད་ཚོགས་ཀྱི་རིམ་པ་རྒྱ་མཚོའི་དབྱངས་ཀྱི་བཻཌཱུརྱ་རྒྱུད་མངས་ཞེས་བྱ་བ།